CELEX: 32018L0741
Language: el
Date: 2018-03-01 00:00:00
Title: Κατ' εξουσιοδότηση οδηγία (ΕΕ) 2018/741 της Επιτροπής, της 1ης Μαρτίου 2018, για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου ως συστατικού κραμάτων χαλκού (Κείμενο που παρουσιάζει ενδιαφέρον για τον ΕΟΧ )

18.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/109
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ (ΕΕ) 2018/741 ΤΗΣ ΕΠΙΤΡΟΠΉΣ
   της 1ης Μαρτίου 2018
   για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου ως συστατικού κραμάτων χαλκού
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει μόλυβδο.
            
         
               (2)
            
            
               Το σημείο 6(γ) του παραρτήματος III της οδηγίας 2011/65/ΕΕ εξαιρούσε τη χρήση μολύβδου ως συστατικού κραμάτων χαλκού με κατά βάρος περιεκτικότητα σε μόλυβδο έως 4 % έως την 21η Ιουλίου 2016. Η Επιτροπή έλαβε αίτηση για ανανέωση της εξαίρεσης αυτής σε σχέση με τις κατηγορίες 1 έως 7 και 10 πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ.
            
         
               (3)
            
            
               Ο μόλυβδος σε κράματα χαλκού λειτουργεί ως βαθμίδα αποβλίττου και ως λιπαντικό, βελτιώνει τη μηχανική κατεργασιμότητα των κραμάτων χαλκού και, επιπλέον, προσδίδει στο τελικό κατασκευαστικό στοιχείο ορισμένες άλλες ιδιότητες, όπως αντοχή στη διάβρωση.
            
         
               (4)
            
            
               Επί του παρόντος, οι εναλλακτικές λύσεις στη χρήση κραμάτων χαλκού με κατά βάρος περιεκτικότητα σε μόλυβδο έως 4 % δεν μπορούν να χαρακτηριστούν ως επιστημονικώς ή τεχνικώς εφικτές. Ως εκ τούτου, δικαιολογείται ανανέωση της εξαίρεσης για διάστημα πέντε ετών από την προηγούμενη ημερομηνία λήξης της ισχύος της, προκειμένου να καταστεί δυνατή η διεξοδική εξέταση της αλυσίδας εφοδιασμού.
            
         
               (5)
            
            
               Για τις κατηγορίες 1 έως 7 και 10, η εξαίρεση θα πρέπει να ανανεωθεί έως τις 21 Ιουλίου 2021, προκειμένου να καταστεί δυνατή η διεξοδική εξέταση της αλυσίδας εφοδιασμού, με στόχο να περιοριστεί το πεδίο εφαρμογής της εξαίρεσης κατά τον χρόνο της επόμενης επανεξέτασης. Για τις άλλες κατηγορίες πλην των κατηγοριών 1 έως 7 και 10, η υφιστάμενη εξαίρεση ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 της οδηγίας 2011/65/ΕΕ.
            
         
               (6)
            
            
               Επομένως, η οδηγία 2011/65/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θεσπίζουν και δημοσιεύουν, το αργότερο την 30 Ιουνίου 2019, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από την 1η Ιουλίου 2019.
   Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 1η Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα III της οδηγίας 2011/65/ΕΕ, το σημείο 6 στοιχείο γ) αντικαθίσταται από το ακόλουθο κείμενο:
      
         
                     «6 στοιχείο γ)
                  
                  
                     Κράματα χαλκού με κατά βάρος περιεκτικότητα σε μόλυβδο έως 4 %
                  
                  
                     Λήγει την:
                     
                                 —
                              
                              
                                 21η Ιουλίου 2021 για τις κατηγορίες 1-7 και 10,
                              
                           
                                 —
                              
                              
                                 21η Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in-vitro και τα βιομηχανικά όργανα παρακολούθησης και ελέγχου,
                              
                           
                                 —
                              
                              
                                 21η Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8,
                              
                           
                                 —
                              
                              
                                 21η Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.»